**Ryan William Thang** (s. 11. toukokuuta 1987 Chicago, Illinois, Yhdysvallat) on yhdysvaltalainen jääkiekkoilija, joka pelasi kaudella 2014–2015 ALIH-joukkue High1:ssa. Hän on pelipaikaltaan laitahyökkääjä. Thang on kahden suunnan hyökkääjä, jonka vahvuuksiin kuuluu mailankäsittelytaidot, tekniset taidot ja luistelu.

Ura
---

### Junioriura ja yliopistovuodet

Edina High Schoolin käynyt Thang pelasi USHL-junioriliigaa vuosina 2004–2006. Hän siirtyi kesken jälkimmäisen kautensa 2005–2006 Sioux Falls Stampedesta Omaha Lancersin riveihin ja voitti koko USHL:n tehotilaston lukemalla +34. Vuodet 2006–2010 Thang kävi Notre Damen yliopistoa. Hän oli tulokaskaudellaan 2006–2007 tehoilla 20+21=41 joukkueensa paras maalintekijä ja toiseksi paras pistemies Erik Condran jälkeen. Thang voitti kauden päätteeksi CCHA:n mestaruuden ja valittiin sarjan tulokkaiden tähdistökentälliseen.

Nashville Predators varasi Thangin kolmannella kierroksella 81. pelaajana NHL:n varaustilaisuudessa 2007. Toisella yliopistokaudellaan 2007–2008 hän oli taas Notre Damen paras maalintekijä ja toiseksi paras pistemies Condran jälkeen tehoilla 18+14=32. Kaudella 2008–2009 Thang nousi joukkueen varakapteeniksi ja voitti sen päätteeksi CCHA:n mestaruuden. Viimeisellä yliopistokaudellaan 2009–2010 hän toimi Notre Damen kapteenina. Thang oli tuolloin joukkueen toiseksi paras pistemies Calle Ridderwallin jälkeen tehoilla 9+14=23. Yliopistokautensa päätteeksi, maaliskuussa 2010 hän siirtyi amatööritry-out -sopimuksella Nashville Predatorsin farmijoukkue Milwaukee Admiralsin vahvuuteen. Muutamaa päivää myöhemmin Thang teki kaksivuotisen tulokassopimuksen Predatorsin kanssa.

### Ammattilaisura

Kausi 2010–2011 oli Thangille varsinainen tulokaskausi AHL:ssä ja se toi hänelle 78 runkosarjaottelussa tehot 14+27=41 sekä 13 playoff-ottelussa tehot 5+8=13. Thang oli runkosarjassa Admiralsin kolmanneksi paras pistemies ja kevään 2011 pudotuspeleissä hän jakoi joukkueen sisäisen pistepörssin voiton Gabriel Bourquen kanssa. Thangilla oli pudotuspeleissä myös Admiralsin paras teholukema (+9). Kaudella 2011–2012 hän nousi joukkueen kapteenistoon ja oli Admiralsin kolmanneksi paras maalintekijä 18 osumallaan. Thang debytoi samalla kaudella myös Predatorsin NHL-joukkueessa, jossa hän pelasi NHL-uransa ensimmäisen ja toistaiseksi ainoan ottelunsa 31. lokakuuta 2011 Chicago Blackhawksia vastaan.

Thang siirtyi kaudeksi 2012–2013 Saksan DEL-liigassa pelaavaan Augsburger Pantheriin. Hän jakoi tehoilla 14+15=29 joukkueen sisäisen pistepörssin kolmannen sijan Sergio Somman kanssa. Kaudeksi 2013–2014 Thang siirtyi Ruotsin toiseksi korkeimmalla sarjatasolla HockeyAllsvenskanissa pelaavaan Mora IK:hon. Hänet hankittiin joukkueeseen maalintekijäksi, mutta Thang ei kuitenkaan vastannut häneen kohdistuneisiin odotuksiin. Joulukuussa 2013 hän siirtyi kuukauden mittaisella sopimuksella sarjatasoa ylemmäs SHL-joukkue Brynäs IF:ään paikkaamaan loukkaantumisia, mutta ennen ensimmäistään ottelua siellä Thangin sopimus purettiin vain päivää myöhemmin. Syynä tähän oli hänen paperiasiansa, sillä alle kuusi kuukautta Ruotsissa olleena Thang olisi tarvinnut lupaa vaihtaa työnantajaa. Sopimuksen lyhytaikaisuuden vuoksi Brynäsillä ei ollut tähän lopulta tarvetta. Taas päivää myöhemmin hän teki loppukauden kattavan sopimuksen SM-liigajoukkue Helsingin IFK:n kanssa. Thang aloitti työteliäästi ja teki jokusen tehopisteen, mutta kevätkaudella hänen roolinsa kuitenkin pieneni, eikä hän mahtunut HIFK:n kokoonpanoon enää pudotuspeleissä.

Kaudeksi 2014–2015 Thang siirtyi vuoden mittaisella sopimuksella ALIH-liigan eteläkorealaisjoukkue High1:n riveihin. Hän oli tehoilla 26+46=72 joukkueen paras syöttäjä Michael Swiftin kanssa sekä toiseksi paras pistemies hänen jälkeensä. Thang jakoi koko ALIH:n pistepörssin viidennen sijan Anyang Hallan Brock Radunsken kanssa. Kevään 2015 pudotuspeleissä hän oli High1:n paras pistemies ja maalintekijä tehoilla 4+2=6.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2004–2005 | Sioux Falls Stampede | USHL | 58 | 9 | 22 | 31 | 45 | - | - | - | - | - |
| 2005–2006 | Sioux Falls Stampede | USHL | 32 | 8 | 14 | 22 | 52 | - | - | - | - | - |
|  | Omaha Lancers | USHL | 25 | 15 | 15 | 30 | 26 | 5 | 2 | 1 | 3 | 2 |
| 2006–2007 | Univ. of Notre Dame | NCAA | 42 | 20 | 21 | 41 | 22 | - | - | - | - | - |
| 2007–2008 | Univ. of Notre Dame | NCAA | 47 | 18 | 14 | 32 | 48 | - | - | - | - | - |
| 2008–2009 | Univ. of Notre Dame | NCAA | 33 | 10 | 9 | 19 | 36 | - | - | - | - | - |
| 2009–2010 | Univ. of Notre Dame | NCAA | 37 | 9 | 14 | 23 | 55 | - | - | - | - | - |
|  | Milwaukee Admirals | AHL | 12 | 3 | 3 | 6 | 4 | 7 | 1 | 3 | 4 | 2 |
| 2010–2011 | Milwaukee Admirals | AHL | 78 | 14 | 27 | 41 | 32 | 13 | 5 | 8 | 13 | 10 |
| 2011–2012 | Milwaukee Admirals | AHL | 75 | 18 | 20 | 38 | 44 | 3 | 0 | 0 | 0 | 2 |
|  | Nashville Predators | NHL | 1 | 0 | 0 | 0 | 0 | - | - | - | - | - |
| 2012–2013 | Augsburger Panther | DEL | 50 | 14 | 15 | 29 | 34 | 2 | 0 | 0 | 0 | 2 |
| 2013–2014 | Mora IK | Allsvenskan | 25 | 5 | 7 | 12 | 28 | - | - | - | - | - |
|  | HIFK | SM-liiga | 28 | 3 | 4 | 7 | 20 | - | - | - | - | - |
| 2014–2015 | High1 | ALIH | 48 | 26 | 46 | 72 | 92 | 6 | 4 | 2 | 6 | 6 |
| 1 kausi | yhteensä | NHL | 1 | 0 | 0 | 0 | 0 | - | - | - | - | - |
| 3 kautta | yhteensä | AHL | 165 | 35 | 50 | 85 | 80 | 23 | 6 | 11 | 17 | 14 |
| 1 kausi | yhteensä | DEL | 50 | 14 | 15 | 29 | 34 | 2 | 0 | 0 | 0 | 2 |
| 1 kausi | yhteensä | SM-liiga | 28 | 3 | 4 | 7 | 20 | - | - | - | - | - |

Lähteet
-------

* Ryan Thang The Internet Hockey Databasessa (englanniksi)
* Ryan Thang Legends of Hockey -sivustolla (englanniksi)
* Ryan Thang *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6  Ryan Thang *Elite Prospects*. Everysport Media Group AB.  (englanniksi)
2. 1 2 3  Ryan Thang The Internet Hockey Databasessa (englanniksi)
3. 1 2  Ryan Thang Legends of Hockey -sivustolla (englanniksi)
4. ↑  Admirals Sign Thang to an ATO  17.3.2010. Milwaukee, WI:  Milwaukee Admirals.  Arkistoitu 11.12.2013. Viitattu 6.12.2013. (englanniksi)
5. ↑  Preds Ink Notre Dame's Ryan Thang to Entry Level Contract  24.3.2010. Nashville, Tenn.:  Nashville Predators. Viitattu 6.12.2013. (englanniksi)
6. ↑  Panther verpflichten Stürmer Ryan Thang  15.6.2012. Augsburg:  Augsburger Panther. Viitattu 6.12.2013. (saksaksi)
7. ↑  Pettersson, Robert: Två nya transatlanter in i Mora  20.6.2013. Hockeysverige.se. Viitattu 6.12.2013. (ruotsiksi)
8. ↑  Åström, Kenny: Mora värvar både offensivt och defensivt  20.6.2013. Mora IK.  Arkistoitu 25.6.2013. Viitattu 6.12.2013. (ruotsiksi)
9. ↑  Pettersson, Robert: Brynäs plockar in amerikan  3.12.2013. Hockeysverige.se. Viitattu 6.12.2013. (ruotsiksi)
10. ↑  Carlsson, Catarina: Ryan Thang förstärker Brynäs IF  20.6.2013. Brynäs IF. Viitattu 6.12.2013. (ruotsiksi)
11. ↑  Bodin, Uffe: Lämnar Brynäs - efter en dag  4.12.2013. Hockeysverige.se. Viitattu 6.12.2013. (ruotsiksi)
12. ↑  Harrysson, Henrik: -Det kortaste kontrakt jag någonsin signat  4.12.2013. Brynäs IF. Viitattu 6.12.2013. (ruotsiksi)
13. ↑  HIFK hankki taas ulkomaalaispelaajan  5.12.2013. Jatkoaika.com. Viitattu 6.12.2013.
14. ↑  Iilomo, Sami: HIFK:n pelaaja-arvostelut 2013-2014  19.3.2014. Jatkoaika.com. Viitattu 13.4.2014.
15. ↑  Thang siirtyy Etelä-Koreaan  22.7.2014. Jatkoaika.com. Viitattu 23.7.2014.